Første halvår af 2014 var det bedste i Spar Nords historie. Det er en realitet, efter at den nordjyske bank onsdag kunne præsentere et overskud på 512 millioner kroner før skat i årets første seks måneder. - Det er et regnskab, der viser en positiv udvikling på alle de væsentligste områder, og som vi samlet set er godt tilfredse med, siger Spar Nords direktør Lasse Nyby. Resultatet er 54 procent bedre end samme periode sidste år. Det er faldende nedskrivninger og stigende gebyrindtægter samt kursgevinsten fra salget af Nets-aktier, der er med til at sikre rekordresultatet. Der er cirka 1500 medarbejdere i Spar Nord, som ejes af omkring 125.000 aktionærer, hvoraf en stor del er nordjyder.
Spar Nord præsenterede onsdag bankens bedste halvårsresultat nogensinde.